
УВАЖАЕМИ ГОСПОДИН МИНИСТЪР - ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖИ И ГОСПОДА МИНИСТРИ,

	На основание чл. 31, ал. 2 от Устройствения правилник на Министерския съвет и на неговата администрация внасям за разглеждане от Министерския съвет проект на Постановление на Министерския съвет за изменение на Устройствения правилник на Държавната комисия по сигурността на информацията и на нейната администрация (Приет с ПМС № 38 от 22.02.2017 г., обн., ДВ, бр. 19 от 28.02.2017 г., в сила от 28.02.2017 г., изм., бр. 36 от 13.05.2022 г.).
	Със Закона за държавния бюджет на Република България за 2026 г. (обн. ДВ бр. 69 от 31.07.2026 г.), разходите за заплати и възнаграждения на персонала по трудови и служебни правоотношения и свързаните с тях задължителни осигурителни вноски са намалени с десет на сто, считано от 01 септември 2026 г. Това води до несъответствие между бюджета на ДКСИ за 2026 г. и необходимите средства за разходи за числеността на ДКСИ и на нейната администрация, определена с действащия Устройствен правилник на Държавната комисия по сигурността на информацията и на нейната администрация (УПДКСИНА). 
	С предложение проект се намалява общата щатна численост на администрацията на ДКСИ с 12 бройки, без това да се отрази на ефикасността и ефективността при изпълнение на правомощията на ДКСИ, но да се оптимизират разходите за персонал, така че да са в съответствие с утвърдения със Закона за държавния бюджет на Република България за 2026 г. бюджет на ДКСИ.
	Предвидените за съкращаване 6 бройки от общо 12 са от звеното за охрана в дирекция „Сигурност“. Предвид въведените съвременни системи за сигурност (СОТ, видеонаблюдение, система за контрол на достъпа, пожароизвестителна и пожарогасителна система) намаляването на персонала за физическа охрана няма да доведе до понижаване сигурността на държавните имоти в управление на ДКСИ. С оглед въведените електронни регистри за отчетност на класифицираните документи и материали през целия им жизнен цикъл, се предвижда и съкращаване на 1 щатна бройка в отдел „Регистратури за класифицирана информация“ и 1 щатна бройка в отдел „Проучване и информационно-техническо осигуряване“. Така дирекция „Сигурност“ от общо 34 щатни бройки ще стане 26. Предвижда се и намаляване с 3 щатни бройки числеността на дирекция „Защита на класифицираната информация“ като тук оптимизацията ще се постигне чрез преразпределяне и съвместно изпълнение на дейности между експерти по видовете сигурност на класифицираната информация от същата дирекция. Така дирекция „Защита на класифицираната информация“ от общо 24 щатни бройки ще стане 21. С въвеждането на национално ниво на Единния електронен трудов запис отпадна законовото изискване за поддържане, физическо попълване, приключване и съхранение на трудови и служебни книжки на хартиен носител. Това значително оптимизира изпълнението на функциите на една длъжност в дирекция „Човешки ресурси и учебно-методическа дейност“, което позволява съкращаване на 1 щатна бройка в дирекция. Така от общо 12 щатни бройки дирекцията ще стане 11, без да се затрудни изпълнението на функциите на звеното.
	Предвиденото намаляване на щатна численост чрез приемане на ПМС за изменение на Устройствения правилник на Държавната комисия по сигурността на информацията и на нейната администрация по така описания начин е възможната мярка за оптимизиране и съкращаване на разходи по бюджета на ДКСИ, така че да се постигне съразмерност с утвърдените със Закона за държавния бюджет на Република България за 2026 г. разходи за персонал при максимално запазване ефикасността и ефективността при изпълнение на правомощията на ДКСИ като държавен орган, който по силата на чл. 4, ал. 1 от Закона за защита на класифицираната информация осъществява политиката на Република България за защита на класифицираната информация.
	Предложеният проект на постановление на Министерския съвет не води до въздействие върху държавния бюджет, поради което е приложена финансова обосновка съгласно Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация. 
	Съгласно разпоредбата на чл. 26, ал. 3 от Закона за нормативните актове по проекта на акт е проведено публично обсъждане, като проектът на постановление, докладът към него, частичната предварителна оценка и становището на дирекция „Координация и модернизация на администрацията“ в администрацията на Министерския съвет от съгласуването на оценката, са публикувани на интернет страницата на Държавната комисия по сигурността на информацията и на Портала за обществени консултации на Министерския съвет за срок от 30 дни. 
	Направените бележки и предложения са отразени съгласно приложената към доклада справка.
	Предложеният проект на акт не е свързан с транспониране на актове на Европейския съюз, поради което не се налага да бъде изготвена справка за съответствие с европейското право.
	Проектът на постановление на Министерския съвет е съгласуван по реда на чл. 32-34 от Устройствения правилник на Министерския съвет и на неговата администрация.
	Получените становища, заедно със справка за приетите и неприетите  бележки за това, са приложени към настоящия доклад.

УВАЖАЕМИ ГОСПОДИН МИНИСТЪР-ПРЕДСЕДАТЕЛ, УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖИ И ГОСПОДА МИНИСТРИ,

	Предвид изложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерския съвет за изменение на Устройствения правилник на Държавната комисия по сигурността на информацията и на нейната администрация.

Приложения: 
1. Проект на постановление на Министерския съвет;
2. Финансова обосновка, одобрена от министъра на финансите;
3. Частична предварителна оценка на въздействието;
4. Становище от дирекция „Координация и модернизация на администрацията“;
5. Проект на съобщение за средствата за масово осведомяване;
6. Таблица за отразяване на становищата от съгласувателната процедура.

